নদিয়া জেলায় চোলাই মদ খেয়ে বিষক্রিয়ায় মৃত্যু হয়েছে এক মহিলা সহ ৭ জনের, অসুস্থ কমপক্ষে ২৫ জন। নদিয়ার শান্তিপুরের নৃসিংহপুরের চৌধুরী পাড়া এলাকায় দীর্ঘদিন ধরে বেআইনি চোলাই মদের ঠেক চালায় বেশ কয়েক জন সমাজবিরোধী। অভিযোগ, মূলত বর্ধমানের কালনা থেকে মদ নিয়ে এসে বিক্রি করত তারা। 
জানা গিয়েছে, মঙ্গলবার রাতে চৌধুরী পাড়া এলাকার বেশ কয়েক জন ও স্থানীয় একটি ইট ভাটার শ্রমিকরা একটি মদের ঠেক থেকে চোলাই কিনে খায়। এর পরে রাত থেকেই অসুস্থ হয়ে পড়তে শুরু করে সকলে। অসুস্থদের শান্তিপুর ও কালনা হাসপাতালে ভর্তি করলে এখনও পর্যন্ত সাত জনের মৃত্যু হয়েছে। বেশ কয়েক জনের অবস্থা আশঙ্কাজনক বলে খবর।
এই ঘটনার পরে জেলা পুলিশ ও স্বাস্থ্য দফতর সক্রিয় হয়েছে। গ্রেফতারও শুরু হয়েছে। নবান্নের নির্দেশে তদন্ত করবে সিআইডি। অন্য দিকে রাজ্য সরকারের পক্ষে বিষমদে মৃতদের ২ লাখ টাকা করে ক্ষতিপূরণ দেওয়ার ঘোষণা করেছে সরকার। ইতিমধ্যেই আবগারি দফতরের ১১ জনকে সাসপেন্ড করা হয়েছে।
উল্লেখ্য, অতীতে বিষমদ কাণ্ডে মৃত্যু এবং তার জেরে সরকারের ক্ষতিপূরণ নিয়ে অনেক বিতর্ক হয়েছে। শুধু রাজনৈতিক বিতর্ক নয়, মামলা গড়িয়েছে আদালতে। এরই মধ্যে নদিয়ার ঘটনা নতুন বিতর্কের জন্ম দিতে চলেছে বলে মনে করছে রাজনৈতিক মহল।